24.11.2011

Oikeusministeriö
oikeusministeriö@om.fi 

Viite: 	 Lausuntopyyntönne 4.11.2011, OM 7/021/2004, OM0191:00/06/06/2000     
  
Lausunto luonnoksesta valtioneuvoston asetukseksi vesitalousasioista  

Yleistä

Asetusluonnos liittyy uuteen vesilakiin, joka tulee voimaan 1.1.2012.  Asetus on ehdotettu tulevaksi voimaan samaan aikaan lain kanssa.  Asetukseen liittyvässä muistiossa (luonnos 4.11.2011)  todetaan, että ehdotettu asetus koskisi pääasiallisesti vesilain mukaisissa menettelyissä esitettävien asiakirjojen ja niihin liitettävien suunnitelmien ja selvityksien sisältöä. Lisäksi siinä annettaisiin tietyistä asioista täsmentäviä säännöksiä. 

 Lupahakemuksen sisältö  

Asetusluonnoksessa olevat säännökset hakemuksessa esitettävien asioiden määrästä saattavat tuntua runsailta. Vesilaitosyhdistyksen saaman palautteen mukaan useimmat säännöksissä esitetyt asiat on kuitenkin syytä käsitellä jo hakemusasiakirjoissa. Se nopeuttaa hakemuksen käsittelyä viranomaisessa.  Sen, mistä asioista hakijalta vaaditaan selvitystä, tulisi myös osaltaan määräytyä hankkeen mahdollisten vaikutuksien ja laajuuden mukaan.  

Mikäli asetuksessa esitettyjä asioita ei käsitellä riittävästi hakemusasiakirjoissa, lupaviranomainen joutuu pyytämään lisäselvityksiä. Lisäselvitysten tekeminen saattaa kestää kauankin (esim. joitain asioita voi selvittää vain tiettynä vuodenaikana). Lupahakemuksen käsittely saattaa siinä tapauksessa viivästyä jopa yli vuoden.  Lisäksi asetuksessa esitettyjen asioiden käsittely hakemusasiakirjoissa helpottaa mahdollisiin valituksiin vastaamista.

Vesilaitosyhdistys tarkastelee asetusluonnosta luvan hakijan näkökulmasta, mutta myös luvassa tarkoitetun toiminnan vaikutusten kannalta. Asetuksessa on otettu huomioon muun muassa hankkeen vedenottoon kohdistuvien vaikutusten selvittäminen (1 §). Vesilaitosyhdistys toteaa, että vesitaloushankkeessa tulee kiinnittää huomiota myös niihin vaikutuksiin, joita hankkeella saattaa olla vesihuoltolaitoksen vesi- ja viemärijohdoille (12 §).  Tämä näkökulma tulisi tuoda esitettyä selvemmin esiin.  Esimerkiksi virtaamien vaihtelut ja niiden voimakkuus vesistön säännöstelyssä voi vaikuttaa vesistössä oleviin vesi- ja viemärijohtoihin.      

 

	Osmo Seppälä			Anneli Tiainen 
toimitusjohtaja			lakiasiain päällikkö